उदयपुर | फर्जी आर्म्स लाइसेंस मामले में अभियुक्तों को छुड़वाने के लिए उनके परिजनों से 12 लाख लेकर भागने के आरोपी लोकेश आचार्य ने गुरुवार को अदालत में सरेंडर किया जिसे प्रतापनगर पुलिस ने प्रोडक्शन वारंट से गिरफ्तार कर लिया। प्रार्थी इंद्र चंद ने 30 अक्टूबर 2017 को रिपोर्ट दी थी कि उसका भाई भंवर लाल ओझा नागालैंड, दीमापुर से अवैध रूप से हथियारों के लाइसेंस बनवाने के संबंध में दर्ज मुकदमे में गिरफ्तार किया गया था। रिपोर्ट के अनुसार प्रार्थी के जीजा सीता राम से अभियुक्त संपत कुमार ने संपर्क कर कहा कि वह सारा मामला रफा दफा करा देगा। इसके लिए उसने बड़ी रकम की मांग की थी। संपत कुमार के परिचित जयपुर निवासी लोकेश कुमार, राजकुमार आचार्य निवासी उदयपुर को दिए। उनमें से 12 लाख रुपए लोकेश आचार्य, 20 लाख राजकुमार व संपत ने लिए थे। रुपए देने के बाद भी प्रार्थी का भाई भंवर लाल ओझा काे नहीं छोड़ा गया। काम नहीं होने पर शिकायत की गई थी। प्रतापनगर थानाधिकारी हनुवंत सिंह राजपुरोहित ने बताया कि पूर्व में राजकुमार आचार्य, संपत लाल व अनिल को गिरफ्तार करके 20 लाख रुपए बरामद कर लिए थे। शेष 12 लाख हड़पने के अभियुक्त लोकेश को गिरफ्तार नहीं किया जा सका था।